Tienertoneel-wenners verdien hoogste lof | Netwerk24
Tienertoneel-wenners verdien hoogste lof
Die leerlinge van die Hoërskool Tygerberg in Innie selle is waardige wenners van die ATKV se Tienertoneelkompetisie. Foto: Natalie Gabriels
Onverbloemde lof kom die ATKV toe met hul jaarlikse landwye Tienertoneelkompetisie onder aanvoering van Lizané Basson.
Verlede jaar se wenner, die Hoërskool Tygerberg se Innie selle, is, soos wat dit die afgelope paar jaar die gebruik is, by KKNK 2018 te sien. Hiervoor verdien laasgenoemde ook groot dank.
Met die teks deur Pieter Nel en regie van die skrywer en Frans Hamman skep die negetal spelers by name Edja de Meyer, Jay-D Sanderson, Zinedine Manus, Zane Sauls, Peter-John Festus, Allesandro Dirk, J.P. Matthee, Hano Groenewald en Danté Barnard ’n klein juweel.
Alles is so netjies afgerond, die konsentrasie so volgehou, die geesdrif en oorgawe so aansteeklik dat die (volgepakte) gehoor vergeet het hulle kyk na amateurs/leerlinge. Knap spel word deurgaans gelewer en die verskeie agtergrondstories van die gevangenes wat vervleg en die dekor/meubels wat vernuftig verskuif word om verskillende ruimtes voor te stel, maak die aanbieding baie realisties en hoogs van toepassing op ons tye. Selfs die sang en dansies ontstaan organies en
is in voeling met die werklikheid. Die solosang met “Love For Sale” ruk die hart.
Gelukwense aan al die betrokkenes. Daar is groot hoop vir Afrikaans en Afrikaanse toneel.
Griesselsaal. Vandag om 10:00.